RELACION

PËR 
PROJEKTVENDIMIN

PËR
PËR MIRATIMIN E LISTËS SË RISHIKUAR, TË PËRDITËSUAR, TË MONUMENTEVE TË NATYRËS SHQIPTARE

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Qëllimi i këtij projektvendimi është miratimi i listës së rishikuar dhe të përditësuar të Monumenteve të Natyrës në Shqipëri, së bashku me hartën dhe koordinatat gjeografike përkatëse, në përputhje me nenin 17, pika 5, të ligjit nr. 81/2017, “Për zonat e mbrojtura”, të ndryshuar, i cili parashikon rivlerësimin e listës së monumenteve të natyrës nga AKZM-ja çdo 5 vjet dhe miratimin me vendim të Këshillit të Ministrave, me propozimin e ministrit.  
Ky proces synon rivlerësimin e monumenteve ekzistuese, pasqyrimin e gjendjes së tyre aktuale në terren dhe përditësimin e dokumentacionit teknik e gjeohapësinor, në funksion të ruajtjes dhe administrimit efektiv të trashëgimisë natyrore të vendit.
Lista aktuale e rishikuar përmban 721 Monumente të Natyrës, nga të cilat 297 biomonumente dhe 424 gjeomonumente, të shpërndara në të gjithë territorin e Shqipërisë, të miratuara me VKM nr. 303, datë 10.5.2019, të ndryshuar me VKM nr. 187, datë 25.3.2021. 
Rishikimi synon verifikimin e vendndodhjes së tyre, përditësimin e të dhënave dhe koordinatave gjeografike, si dhe vlerësimin e nevojës për përfshirjen e monumenteve të reja ose heqjen nga lista të atyre që kanë humbur vlerat natyrore për të cilat janë shpallur.
Procesi i rivlerësimit përfshin gjithashtu shqyrtimin e tre monumenteve të natyrës të shpallura me VKM nr. 102, datë 15.01.1996, për shpalljen Monument Natyre të zonës Vlashaj, me sipërfaqe 50 ha, në qarkun Dibër dhe të zonës Zhej, me sipërfaqe 1 500 ha, në qarkun Gjirokastër si dhe me VKM nr. 154, datë 13.03.2023, për shpalljen Monument Natyre të Habitatit të Tulipanit Shqiptar (Tulipa albanica), me sipërfaqe 35,5 ha, në qarkun Kukës.
Objektivat kryesore të projektaktit janë përmirësimi i saktësisë dhe plotësisë së informacionit mbi Monumentet e Natyrës, evidentimi i ndryshimeve të ndodhura në terren, dokumentimi i gjendjes së tyre përmes të dhënave dhe hartave gjeohapësinore, si dhe krijimi i një baze të përditësuar për planifikimin e masave të ruajtjes, administrimit dhe monitorimit.
Në këtë mënyrë, projektakti synon të forcojë zbatimin e legjislacionit kombëtar për zonat e mbrojtura dhe të mbështesë objektivat për ruajtjen e biodiversitetit dhe të trashëgimisë natyrore, në përputhje me standardet dhe praktikat ndërkombëtare për mbrojtjen e natyrës

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektakt ka karakter teknik dhe nuk lidhet me programin politik të Këshillit të Ministrave dhe as me dokumente të tjera politike. Çdo pesë vjet, AKZM ka detyrimin për rivlerësimin periodik të listës së monumenteve të natyrës, duke reflektuar ndryshimet mjedisore dhe realitetin në terren. Ky projektakt, ndonëse nuk është pjesë e planit të miratuar analitik të projektakteve për vitin 2025, përmbush objektiva të planifikimit sektorial për mbrojtjen e natyrës dhe mbështet politikat publike në fushën e mjedisit dhe qeverisjes së territorit.

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Projektakti synon përditësimin dhe rivlerësimin e Listës së Monumenteve të Natyrës në Republikën e Shqipërisë, në funksion të pasqyrimit sa më të saktë të gjendjes së tyre aktuale, ruajtjes së vlerave natyrore dhe përmirësimit të administrimit e monitorimit të tyre. Ky proces mbështetet në nenin 17 të ligjit nr. 81/2017, “Për zonat e mbrojtura”, të ndryshuar, i cili përcakton kriteret për shpalljen e Monumenteve të Natyrës, qëllimet e mbrojtjes dhe menaxhimit të tyre, si dhe parashikon rivlerësimin e listës çdo pesë vjet nga Agjencia Kombëtare e Zonave të Mbrojtura (AKZM), me miratim me vendim të Këshillit të Ministrave, me propozimin e ministrit përgjegjës.
Procesi i rivlerësimit është zhvilluar mbi bazën e një metodologjie të integruar, e cila kombinon analizën hapësinore gjeografike, vlerësimin ekologjik, kriteret ligjore dhe standardet shkencore për mbrojtjen e elementeve natyrore me rëndësi të veçantë. Qëllimi i këtij procesi është të sigurojë përputhshmërinë e listës me gjendjen faktike në terren, të garantojë ruajtjen e vlerave natyrore, shkencore, estetike, peizazhore dhe kulturore, si dhe të përmirësojë bazën e të dhënave për administrimin e Monumenteve të Natyrës.
Në kuadër të procesit është kryer verifikimi i vendndodhjes gjeografike të 721 Monumenteve të Natyrës, me qëllim adresimin e mospërputhjeve ndërmjet të dhënave të regjistruara në VKM nr. 303, datë 10.05.2019, të ndryshuar me VKM nr. 187, datë 25.03.2021, dhe pozicionit real të objekteve në terren. Saktësimi i këtyre të dhënave është i rëndësishëm për garantimin e saktësisë së hartave zyrtare, integrimin e informacionit në bazat kombëtare të të dhënave të biodiversitetit dhe identifikimin e mbivendosjeve të mundshme me zona të tjera të mbrojtura ose zhvillime infrastrukturore.
Nga rivlerësimi i kryer nga studioja është propozuar heqja nga lista e 59 Monumenteve të Natyrës. Arsyet lidhen me dëmtimin e rëndë ose zhdukjen e objektit natyror, prerjen, tharjen apo djegien e elementeve të mbrojtura, humbjen e karakteristikave dhe vlerave natyrore që justifikojnë statusin e mbrojtjes, ndikimin e ndërhyrjeve njerëzore, si dhe rastet kur objekti përfshihet brenda një monumenti tjetër të mbrojtur. Faktorët e evidentuar përfshijnë proceset natyrore, si erozioni, rrëshqitjet e dheut, kushtet ekstreme të motit dhe ndryshimet hidromorfologjike, si dhe ndërhyrjet njerëzore, përfshirë ndërtimet, nxjerrjen e inerteve, prerjet, ndotjen dhe shfrytëzimin e paautorizuar. Rastet e evidentuara kërkojnë trajtim në përputhje me të dhënat e dokumentuara dhe kriteret ligjore e shkencore, me qëllim që ndryshimet në listë të pasqyrojnë gjendjen faktike të objekteve dhe vlerat që ato përfaqësojnë.
Procesi ka evidentuar gjithashtu 26 objekte natyrore të propozuara për përfshirje në Listën e Monumenteve të Natyrës. Këto objekte paraqesin vlera të veçanta natyrore, shkencore, estetike, peizazhore ose kulturore dhe përfaqësojnë elemente me rëndësi për ruajtjen e trashëgimisë natyrore. Identifikimi i tyre është mbështetur në eksplorimin në terren, analizën e të dhënave shkencore, rekomandimet e institucioneve akademike dhe sugjerimet e komuniteteve vendore. Në vlerësimin e objekteve të propozuara janë marrë në konsideratë veçantia e formacioneve gjeologjike, burimeve ujore, pyjeve monumentale dhe habitateve të rralla, potenciali për kërkim shkencor dhe monitorim të biodiversitetit, rëndësia estetike dhe peizazhore, si dhe lidhjet me traditat dhe historinë vendore.
Për të garantuar saktësinë e propozimeve, AKZM-ja, në bashkëpunim me AdZM-të, ka kryer verifikime plotësuese për rastet e evidentuara nga studioja si të pagjetura ose të propozuara për heqje. Këto verifikime kanë mundësuar saktësimin e gjendjes faktike të disa monumenteve dhe përcaktimin e trajtimit të tyre në kuadër të përditësimit të listës.
Në Qarkun Shkodër janë rikonfirmuar në terren pesë Monumente të Natyrës: “Gështenjat e Reçit”, “Lisi i Cilikojve”, “Shpella e Husit dhe Pusit”, “Shpella e Kataraktit” dhe “Shpella e Zanave”. Për këto objekte është konfirmuar ekzistenca dhe nuk rezulton nevoja për heqjen e tyre nga lista. Ndërkohë, për monumentin “Vidhat te Pusi i Markajve” është konstatuar se objekti nuk ekziston më në vendndodhjen përkatëse dhe është propozuar heqja e tij nga lista.
Në Qarkun Dibër, Monumenti i Natyrës “Shpella e Gurit të Kuq”, në fshatin Muhurr, është lokalizuar, por hyrja e shpellës rezulton e bllokuar nga depozitimet e inerteve që lidhen me aktivitetin e nxjerrjes së gurit, duke pamundësuar vlerësimin e plotë të brendësisë së saj. Bazuar në gjendjen e konstatuar dhe në qëndrimin e AdZM-së Dibër, është mbajtur propozimi për heqjen e këtij monumenti nga lista.
Në Qarkun Berat janë rikonfirmuar në terren Monumentet e Natyrës “Sterra e Borës” dhe “Sterra Uvlen” (Pusi i Ramies), për të cilat është konfirmuar ekzistenca dhe nuk është evidentuar nevoja për heqjen e tyre nga lista.
Në Qarkun Vlorë, Monumenti i Natyrës “Shpellat e Boderit” është konfirmuar si i lokalizuar. Ai përbëhet nga disa zgavra të vogla natyrore, të përdorura tradicionalisht nga blegtorët për strehimin e bagëtive, ndërsa vlera e tij lidhet kryesisht me rëndësinë lokale historiko-etnografike.
Gjithashtu, janë verifikuar monumente të shpallura me akte të veçanta të Këshillit të Ministrave, për të qartësuar gjendjen e tyre dhe marrëdhënien me listën e përgjithshme të Monumenteve të Natyrës.
Për Monumentin e Natyrës “Zhej”, në Qarkun Gjirokastër, sipas informacionit të përcjellë nga AdZM-ja Gjirokastër, është raportuar se objekti paraqitet në gjendje të mirë dhe ruan vlerat natyrore e peizazhore. Pas shpalljes së Parkut Kombëtar “Zagori”, territori ku ndodhet monumenti është përfshirë brenda parkut kombëtar, ndërsa monumenti nuk figuron në listën zyrtare të Monumenteve të Natyrës të Qarkut Gjirokastër. Për këtë arsye, dokumentacioni i përditësuar evidenton nevojën për të qartësuar statusin dhe trajtimin e tij në raport me aktin e veçantë të shpalljes dhe përfshirjen e territorit në Parkun Kombëtar “Zagori”, me qëllim garantimin e përputhshmërisë së listës me aktet ligjore në fuqi.
Për Monumentin e Natyrës “Vlashaj”, në Qarkun Dibër, të shpallur me VKM nr. 102, datë 18.01.1996, me sipërfaqe 50 ha, është raportuar se zona ka pësuar dëmtime gjatë viteve të tranzicionit. Sipas informacionit të përcjellë nga AdZM-ja Dibër, territori ka qenë i mbuluar nga një pyll i vjetër me pishë të zezë, ndërsa gjendja aktuale nuk justifikon vijimin e statusit të mbrojtjes. Për këtë arsye, AdZM-ja Dibër ka propozuar heqjen e monumentit nga lista, duke dokumentuar gjendjen aktuale përmes fotografive dhe koordinatave të vendndodhjes.
Ndërkohë, për Monumentin e Natyrës “Habitati i Tulipanit Shqiptar” (Tulipa albanica), në Qarkun Kukës, të shpallur me VKM nr. 154, datë 13.03.2023, është kryer monitorimi gjatë periudhës së lulëzimit në vitin 2026. Nga monitorimi rezulton se habitati paraqitet në gjendje të mirë, pa ndryshime të dukshme në sipërfaqe dhe pa shenja të evidentuara të dëmtimit të numrit të individëve të species, krahasuar me gjendjen e konstatuar në momentin e shpalljes. Për rrjedhojë, nuk janë evidentuar ndryshime që të cenojnë vlerat natyrore për të cilat ky monument është shpallur i mbrojtur.
Në funksion të përmirësimit të administrimit dhe monitorimit të Monumenteve të Natyrës, procesi përfshin gjithashtu hartimin dhe dixhitalizimin e dokumentacionit teknik nëpërmjet pasaportave të standardizuara për secilin monument. Këto pasaporta përmbajnë të dhëna morfologjike, biologjike dhe ekologjike, sipërfaqen, koordinatat gjeohapësinore dhe materialin vizual mbështetës, duke lehtësuar dokumentimin e gjendjes së objekteve, shkëmbimin e informacionit ndërmjet institucioneve përgjegjëse dhe përditësimin e të dhënave në të ardhmen.
Përditësimi i listës dhe i dokumentacionit shoqërues pritet të rrisë saktësinë dhe besueshmërinë e të dhënave zyrtare për vendndodhjen, sipërfaqen dhe gjendjen e Monumenteve të Natyrës, të përmirësojë monitorimin e tyre dhe të mbështesë vendimmarrjen për ruajtjen e vlerave natyrore. Gjithashtu, ai do të mundësojë identifikimin më të qartë të objekteve që ruajnë vlerat për të cilat janë shpallur të mbrojtura, trajtimin e rasteve që kërkojnë rivlerësim të statusit dhe përfshirjen e objekteve të reja që plotësojnë kriteret përkatëse ligjore e shkencore.
Përmirësimi i dokumentacionit teknik dhe i të dhënave gjeohapësinore do të lehtësojë koordinimin ndërinstitucional, integrimin e informacionit në sistemet kombëtare të të dhënave për biodiversitetin, kërkimin shkencor dhe monitorimin e elementeve natyrore me rëndësi të veçantë. Njëkohësisht, pasqyrimi i përditësuar i Monumenteve të Natyrës do të kontribuojë në rritjen e transparencës institucionale, të aksesit të publikut në informacion dhe të ndërgjegjësimit për vlerat e trashëgimisë natyrore, si dhe në promovimin e qëndrueshëm të potencialit të tyre turistik dhe peizazhor.
Projektakti synon të krijojë një bazë më të saktë dhe të përditësuar për administrimin e Monumenteve të Natyrës, duke kontribuar në përmirësimin e cilësisë së raportimeve kombëtare dhe ndërkombëtare mbi statusin e ruajtjes së natyrës dhe mbrojtjen e biodiversitetit.
Në shtojcën 1 të projektvendimit paraqitet lista e Monumenteve të Natyrës sipas qarqeve përkatëse, ndërsa në shtojcën 2paraqitet skedari gjeohapësinor në formatin shapefile, si dokumentacion mbështetës për identifikimin, administrimin dhe monitorimin e tyre.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektvendimi i Këshillit të Ministrave, propozohet në mbështetje të nenit 100 të Kushtetutës dhe nenit 36 të ligjit nr. 81/2017 “Për zonat e mbrojtura”, i ndryshuar me ligjin nr. 21/2024 “Për disa shtesa dhe ndryshime në Ligjin Nr. 81/2017 “Për zonat e mbrojtura”. Ai është i harmonizuar me kornizën ligjore kombëtare për mbrojtjen e natyrës dhe nuk bie ndesh me asnjë akt në fuqi. Për më tepër, projektvendimi është në përputhje me angazhimet ndërkombëtare të Shqipërisë në fushën e mbrojtjes së biodiversitetit dhe të trashëgimisë natyrore.

V. VLERËSIMI I SHKALLËS SË PËRAFRIMIT ME ACQUIS E BE  (PËR PROJEKTAKET NORMATIVE)

Projektakti nuk ka për qëllim transpozimin e ndonjë akti specifik të legjislacionit të Bashkimit Evropian, por ndihmon në përmbushjen e detyrimeve të Shqipërisë në kuadër të raportimeve për Agjencinë Evropiane të Mjedisit dhe Komisionin Evropian mbi gjendjen dhe menaxhimin e zonave të mbrojtura.

VI.	INSTITUCIONET DHE ORGANET QË NGARKOHEN PËR ZBATIMIN E AKTIT

Për zbatimin e këtij vendimi ngarkohen: Ministria e Mjedisit, Ministria e Turizmit, Kulturës, dhe Sportit, Ministria e Infrastrukturës dhe Energjisë, Ministria e Bujqësisë dhe Zhvillimit Rural, Agjencia Kombëtare e Zonave të Mbrojtura, Agjencia Kombëtare e Mjedisit, Agjencia Shtetërore e Kadastrës dhe bashkitë

VII. PËRMBLEDHJE SHPJEGUESE E PËRMBAJTJES SË PROJEKTAKTIT 

Projektvendimi parashikon, në pikën 1, miratimin e listës së rishikuar dhe të përditësuar të monumenteve të natyrës në Shqipëri, sipas shtojcave të bashkëlidhur, e cila përmban informacion për secilin monument natyre. Lista përfshin 721 monumente të shpallura me VKM nr. 187, datë 25.3.2021 i ndryshuar, si dhe tre monumente specifikisht: Monument Natyre të zonës Zhej (1500 ha), Qarku Gjirokastër dhe Monument Natyre të zonës Vlashaj (50 ha), Qarku Dibër të shpallur me VKM nr. 102, datë 15.01.1996 dhe VKM nr. 154, datë 13.03.2023, për shpalljen Monument Natyre të Habitatit të Tulipanit Shqiptar (Tulipa albanica), me sipërfaqe 35.5 ha, Qarku Kukës.

Në pikën 2 parashikohet shfuqizimi i vendimeve që kanë miratuar këto monumente natyre, konkretisht: VKM nr. 303, datë 10.5.2019; VKM nr. 102, datë 15.01.1996; dhe VKM nr. 154, datë 13.03.2023. Kjo shfuqizim bëhet me qëllim konsolidimin në një vendim të vetëm të të gjithë listës ekzistuese të monumenteve të natyrës në Republikën e Shqipërisë.

Në pikën 3 parashikohen institucionet që ngarkohen për zbatimin e këtij vendimi, si Ministrinë e Mjedisit, Ministrinë e Turizmit, Kulturës dhe Sportit, Ministrinë e Infrastrukturës dhe Energjisë, Ministrinë e Bujqësisë dhe Zhvillimit Rural, Agjencinë Kombëtare të Zonave të Mbrojtura, Agjencinë Kombëtare të Mjedisit, Agjencinë Shtetërore të Kadastrës dhe bashkitë, të cilat do të sigurojnë zbatimin e këtij vendimi. 

VIII.	PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektvendimi është hartuar nga Agjencia Kombëtare e Zonave të Mbrojtura në bashkëpunim me strukturat përgjegjëse në Ministrinë e Mjedisit. 
Projektvendimi do të publikohet edhe në rregjistrin elektronik të konsultimit publik dhe do dërgohet për mendim në ministritë e linjës. Konkretisht në Ministrinë e Bujqësisë dhe Zhvillimit Rural, Ministria e Drejtësisë, Ministria e Infrastrukturës dhe Energjisë, Ministria e Turizmit, Kulturës dhe Sportit, Ministrisë se Brendshme, Agjencisë Shtetërore të Kadastrës.

IX.	RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Ky projektakt nuk ka efekte financiare shtesë për buxhetin e shtetit.


MINISTËR

       Sofjan JAUPAJ

Relacion shpjegues për projektvendimin “Për miratimin e listës së rishikuar, të përditësuar, të monumenteve të natyrës shqiptare”.
